VEGA og Live Nation præsenterer  **Cage The Elephant rocker løs i Lille VEGA**

*Amerikanske Cage The Elephant holder rockfest i Lille VEGA fredag den 26. februar med deres nye materiale, som er produceret af The Black Keys’ Dan Auerbach.*

Amerikanske Cage The Elephant twister 60’er garage-rock, 70’er-punk og 80’er-indierock til et melodisk univers af sprængfærdige melodier. Melodierne fungerer som den perfekte baggrund for forsanger Matt Shultz nysgerrige og til tider paranoide tekster om potentielle svigermødre, der ønsker ham død, underlige møder med rumvæsner og intrigante fester.

Rollig Stone Magazine har tidligere beskrevet bandet som et møde mellem The White Stripes og The Pixies.

**Dan Auerbach i producerstolen**

Bandet udgiver den 18. december deres tredje album, *Tell Me I’m Pretty*, og allerede nu kan man via deres sociale medier få et godt indblik i, hvordan det kommer til at lyde. Singlerne ”Mess Around” og ”[Trouble](https://www.youtube.com/watch?v=AcDYTcTXtI8)” er ude sammen med en videoføljeton om indspilningen af albummet. Se den [her](https://www.youtube.com/watch?list=PLtAibPIvAHqRR4pn3XYGtt0CElF3-YMw0&v=AvNpTURt8M0). The Black Keys’ Dan Auerbach har siddet i producerstolen og hjulpet Cage The Elephant med at lave et umiddelbart album, hvor alle sange er indspillet som one-takes.

Matt Shultz: “*With this record, we wanted to be more transparent. We wanted to capture the sentiment of each song, and whatever emotional response it provoked, to be really honest to that*.”

**Support for The Foals**

Cage The Elephant spillede sidste år support for netop The Black Keys samt The Foals og senest er de blevet hyret som opvarmning for Metallica. Det er ellers ikke fordi, bandet ikke kan på egen hånd. Kvartetten er kendte for deres utæmmede og medrivende liveshows og har toppet Billboards Alternative Songs-hitliste med fem forskellige singler. Senest med ”[Cigarette Daydreams](https://www.youtube.com/watch?v=opeETnB8m8w)” fra deres tredje album *Melophobia* (2013), der var nomineret til en grammy for bedste album.

**Fakta om koncerten**:

Cage The Elephant

Fredag den 26. februar. kl. 21.00

Lille VEGA, Enghavevej 40, 1674 København V

Billetpris: 175 kr. + gebyr   
Billetsalget starter fredag d. 27. november via VEGAs hjemmeside og Billetnet.